ଇଣ୍ଡିଆନ ଗ୍ରାଁ ପ୍ରି ୫: ଦୂତୀଙ୍କୁ ସ୍ବର୍ଣ୍ଣ ପଦକ
ଭୁବନେଶ୍ୱର, ୧୭।୮(କ୍ରୀଡ଼ା ପ୍ରତିନିଧି)-  
ପଞ୍ଜାବର ପଟିଆଲାସ୍ଥିତ ଏନଏସଏନଆଇଏସଠାରେ ଶୁକ୍ରବାର ଅନୁଷ୍ଠିତ ଇଣ୍ଡିଆନ ଗ୍ରାଁ ପ୍ରି ଆଥଲେଟିକ୍ ମିଟ୍ର ୫ମ ଚରଣରେ ଓଡ଼ିଶାର ଦୂତୀ ଚାନ୍ଦ ସ୍ବର୍ଣ୍ଣ ପଦକ ହାସଲ କରିଛନ୍ତି। ଭିଜା ସମସ୍ୟା ଯୋଗୁ ୟୁରୋପ ଆଥଲେଟିକ୍ ମିଟ୍ରେ ଭାଗନେଇପାରି ନ ଥିବା ଭାରତର ଏହି ସ୍ପ୍ରିଣ୍ଟ କୁଇନ ମହିଳା ୧୦୦ ମିଟର ଇଭେଣ୍ଟରେ ୧୧.୪୨ ସେକେଣ୍ଡ ସମୟ ନେଇ ପ୍ରଥମସ୍ଥାନ ଅଧିକାର କରିଛନ୍ତି। ତାମିଲନାଡ଼ୁର ଅର୍ଚ୍ଚନା ସୁଶିନ୍ଦ୍ରନ ୧୧୫୩ ଓ ପଞ୍ଜାବର ମନଭୀର କୌର ୧୨.୨୮ ସେକେଣ୍ଡ ସମୟ ନେଇ ଯଥାକ୍ରମେ ରୌପ୍ୟ ଓ ବ୍ରୋଞ୍ଜ ପଦକ ପାଇଛନ୍ତି। ପ୍ରକାଶ ଯୋଗ୍ୟ ଯେ, ୨୦୧୯ ଏପ୍ରିଲ ୨୨ରେ ଦୋହାଠାରେ ଅନୁଷ୍ଠିତ ପ୍ରତିଯୋଗିତାରେ ୧୧.୨୬ ସେକେଣ୍ଡ ସମୟ ନେଇ ଦୂତୀ ଏବେ ଜାତୀୟ ରେକର୍ଡର ଅଧିକାରିଣୀ ଅଛନ୍ତି। ” ୟୁରୋପ ଆଥଲେଟିକ୍ ମିଟ୍ ପାଇଁ ମୁଁ ନିଜକୁ ପ୍ରସ୍ତୁତ କରିଥିଲି। ତାହାତ ହୋଇ ପାରିଲାନି। ବିଶ୍ୱ ଆଥଲେଟିକ୍ ଚାମ୍ପିୟନଲିପ୍ ଯୋଗ୍ୟତା ପାଇଁ ଇଣ୍ଡିଆନ ଗ୍ରାଁ ପ୍ରିରେ ମଧ୍ୟ ସୁଯୋଗ ଥିଲା। ମାତ୍ର ଏହି ପ୍ରତିଯୋଗିତାରେ ପ୍ରଥମସ୍ଥାନ ଅଧିକାର କରିଥିଲେ ହେଁ ଅଧିକ ପ୍ରତିଦ୍ୱନ୍ଦ୍ୱୀ ନ ଥିବାରୁ ଯୋଗ୍ୟତା ଟାଇମିଂ ସ୍ପର୍ଶ କରି ପାରିଲିନି। ବିଶେଷ କରି ଏଥିରେ ହିଟ୍ କିମ୍ବା ସେମିଫାଇନାଲ ନ ଥିବାରୁ ସିଧାସଳଖ ଫାଇନାଲରେ ଟାଇମିଂ ଭଲ ରହିଲାନି। ଚଳିତମାସ ୨୭ ତାରିଖରୁ ଲକ୍ଷ୍ନୌଠାରେ ଆନ୍ତଃରାଜ୍ୟ ଆଥଲେଟିକ୍ସ ଚାମ୍ପିୟନଶିପ୍ ଆରମ୍ଭ ହେବ। ସେଠାରେ ମଧ୍ୟ ବିଶ୍ୱ ଚାମ୍ପିୟନଶିପ୍ ଯୋଗ୍ୟତା ପାଇଁ ସୁଯୋଗ ରହିଛି। ୧୧.୨୪ ସେକେଣ୍ଡ ସମୟ ସ୍ପର୍ଶ କରି ମୁଁ ବିଶ୍ୱ ଚାମ୍ପିୟନଶିପ୍ ଯୋଗ୍ୟତା ପାଇବା ନେଇ ଆଶା ରଖିଛି“ ବୋଲି ଦୂତୀ ନିଜ ପ୍ରତିକ୍ରୀୟାରେ ପ୍ରକାଶ କରିଛନ୍ତି।